**Kulturni bazar 2016**

**ODER V OBJEMU BESED**

**Program dogodkov**

9.15.-9.45

**TUDI FEJSTBUKERJI RASTEJO S KNJIGO**

**Nastopajo: Damijan Šinigoj, Andrej Rozman Roza, Damijan Stepančič v pogovoru s Fejstbukerji**

**Primerno predvsem za učence 3. triletja OŠ in SŠ ter odrasle poslušalce.**

Fejstbukerji so mladi bralci, ki snujejo in vodijo pogovore o knjigah v bralnem klubu Fjestbukerji. Ta ima svoj dom v ljubljanski knjigarni Konzorcij, kjer se enkrat na mesec srečujejo navdušenci nad mladinsko literaturo vseh starosti. V kratkem času se je izoblikovalo trdno jedro razmišljujočih in komunikativnih mladih, ki se obravnave knjig lotevajo z najrazličnejših zornih kotov. Njihove debate so sočne in žive, krog njihovih privržencev pa se vztrajno širi. Tokrat bodo v njihovih rokah zašelesteli listi knjig Damijana Šinigoja Iskanje Eve ter Andreja Rozmana Roze Živalska kmetija, ki jo je ilustriral Damijan Stepančič. Fejstbukerji se bodo o delih, ki sta v letu 2015 izšli v okviru nacionalnega projekta Javne agencije za knjigo RS "Rastem s knjigo", namenjenem spodbujanju bralne kulture, pogovarjali z avtorji Damijanom Šinigojem, Andrejem Rozmanom Rozo in Damijanom Stepančičem. Knjigo Iskanje Eve (22.000 izvodov) so prejeli sedmošolci, Živalsko kmetijo (22.500 izvodov) pa dijaki prvih letnikov srednjih šol.

10.00-10.30

**OSTRŽEK BERE ZA BRALNO ZNAČKO**

**Nastopata: Tilka Jamnik in Peter Škerl**

(v okviru Poti knjige; avtorja smo spoznali že na začetku, v sklopu Rojstvo knjige, Oder pa je sklepna, ciljna postaja)

V letošnjem šolskem letu, ko Bralna značka praznuje 55. rojstni dan, je Društvo Bralna značka Slovenije – ZPMS vsakemu prvošolcu podarilo slikanico Ostržek bere za bralno značko. In zakaj ravno Ostržek? Tilka Jamnik v knjigi na kratko oriše zgodovino Bralne značke kot gibanja za razvoj bralne kulture, ki otroke, mladino in starše spodbuja k branju, obenem pa iz priljubljene Collodijeve knjige Ostržek navaja odlomke, vse dokler nas ne pripelje do odgovora – Ostržek se je prav z branjem iz lutke spremenil v pravega dečka.

V pogovoru z avtorjema bomo odkrivali njuno skupno popotovanje ob nastajanju slikanice.

Vsak od prijavljenih slušateljev bo prejel slikanico s podpisoma avtorjev.

10.45.-11.45

**ČITALNICA NA DVORIŠČU: GUSARSKA; HEJA, BUMBARASA!**

**Produkcija: Zavod MARS Maribor**

**Primerno predvsem za učence 1. triletja.**

Čitalnica na dvorišču je udobno srečanje s knjigo pod starim orehom, kjer se v miru lahko prepustimo neznanim svetovom, v naš gugalnik pa vsakič povabimo umetnico ali umetnika, pisatelja, pesnika, prevajalca ali ilustratorja, da skozi pogovor z njim ali z njo odstiramo svetove njihovih poklicev. Igraraje so postaje, ki prinašajo najrazličnejše naloge, ki poglobijo doživetje ob knjigi, s katero je umetnik povezan.

Na Kulturnem bazarju bomo klepetali z ilustratorjem GORAZDOM VAHNOM in se potopili v divje valove njegovega zadnjega dela. GUSARSKA; HEJA, BUMBARASA! je pesem Frana Milčinskega Ježka, ki je ilustrirana na sodoben, mračen, direndajski način in jo bodo fantje in dekleta »pretauhali« na dah. V Igrarajah bomo pripravili Čokoslastne topovske krogle, razkrivali skrivne pisave, izdelovali gusarske kape in iskali zaklad z reševanjem zank in ugank. Heja, bumbarasa!

12.00-12.30

**OTROCI SVETA**

**Nastopa: Janja Vidmar**

(v okviru Poti knjige; avtorico smo spoznali že na začetku, v sklopu Rojstvo knjige, Oder pa je sklepna, ciljna postaja)

Priljubljena, vedno aktualna mladinska pisateljica Janja Vidmar bo predstavila knjigo Otroci sveta. Avtorica je virtualno odpotovala okoli sveta, za kažipote pa si je izbrala portrete otrok svetovne popotnice Benke Pulko. Tako je o resničnih otrocih s fotografij napisala lastne, popolnoma avtorske zgodbe, ki nam odkrivajo plasti našega skupnega sveta in nas samih. Unikatna knjiga je socialna čitanka o kulturni raznolikosti, iz katere se učimo starši, vzgojitelji, učitelji in seveda vsi naši otroci. Knjigo je Društvo Bralna značka Slovenija - ZPMS ob zaključku šolskega leta 2014/2015 podarilo vsem Zlatim bralcem, tistim, ki so za bralno značko brali vseh devet let osnovne šole.

Vsak od prijavljenih slušateljev bo prejel knjigo s podpisom Janje Vidmar.

12.45-13.15

**JAVNA AGENCIJA ZA KNJIGO**

**PREDSTAVITEV PLAKATOV »POT KNJIGE«**

**Primerno predvsem za učence 3. triletja OŠ in SŠ ter odrasle poslušalce.**

**Nastopata: Žiga X Gombač in David Krančan**

Namen Poti knjige je v »zgodbo o knjigi« povezati vse razstavljavce področja bralne kulture, ki sodelujejo na Kulturnem bazarju, in sicer tako, da se predstavi Pot knjige od njenega nastanka do bralca. Po posameznih tematskih sklopih se bodo obiskovalci sprehodili skozi štiri sklope: ROJSTVO KNJIGE, KNJIGA SREČA BRALCA, ZALJUBIMO SE V KNJIGE ter oder »V OBJEMU BESED«.

Pripravili smo tri strokovna vodenja po Poti knjige, kjer se bodo obiskovalci v živo seznanili s sami procesom nastanka knjige. Ker pa želimo, da bi se obiskovalci, ki to želijo, tudi samostojno gibali po posameznih postajah poti, je Javna agencija za knjigo, v sodelovanju z Bralnim društvom Slovenije in ostalimi organizacijami, ki se ukvarjajo z bralno kulturo, pripravila serijo plakatov, ki so pripravljeni tako, da lahko delujejo kot samostojne enote, neodvisne od »živega« vodenja po poti. Besedila za plakate je pripravil uveljavljen mladinski pisatelj Žiga X Gombač, ilustriral pa stripar in ilustrator David Krančan. V polurni predstavitvi bosta avtorja predstavila plakate, njihovo nastajanje, namen in uporabnost.

13.30-14.00

**SHAKESPEARE V OČEH MLADIH**

**Organizator: Bralno društvo Slovenije**

**Izvajajo: dijaki Gimnazije Bežigrad v sodelovanju z Bralnim društvom Slovenije**

**Primerno za mentorje in učence SŠ ter odraslo publiko.**

Ustvarjalni dijaki Gimnazije Bežigrad so v šolskem letu 2014/2015 napisali ter uprizorili tri drame, ki temeljijo na Shakespearovih delih in so aktualizirane v naš čas, naš prostor. Drame so napisane v angleščini in so bile javno uprizorjene v prvi polovici leta 2015.

Na Kulturnem bazarju 2016 (prav v letu Shakespeara!) bodo njihovi avtorji spregovorili o spodbudah k pisanju ter o ustvarjalnem postopku od ideje do uprizoritve.

14.15-14.45

**Pravljice ambicioznega čevljarja: Križnikov pravljični festival pripovedovanja**

**Nastopajo: Breda Podbrežnik Vukmir, Ivanka Učakar, Rok Kušlan**

**Primerno za mentorje in učence 1., 2. in 3. triletja, SŠ ter odraslo publiko.**

Pripovedovanje doživlja renesanso, ki je zajela tudi knjižnice in knjižničarje. Marsikje se že dolgo časa ukvarjamo s pripovedovanjem na različne načine. Predstavili bomo prizadevanja knjižnic na tem področju od pravljičnih šol do festivalov in pripovedovalcev. Posebej se bomo posvetili dediščini Gašperja Križnika (1848 - 1904), ki je bil po poklicu čevljar, a je bil eden najpomembnejših zapisovalcev pravljic. Njegove pravljice oživljamo na Križnikovem pravljičnem festivalu v Motniku, rojstnem kraju našega pravljičarja. Križnikove pravljice bodo pripovedovali snovalci in sodelavci festivala.

15.00-15.30

**PIŠEM…**

**Nastopa: Nataša Konc Lorezutti**

(v okviru Poti knjige; avtorica se je že predstavila na začetku, v sklopu Rojstvo knjige, Oder pa na tej točki figurira kot sklepna, ciljna postaja)

Na Odru bo svojo ustvarjalnost na izviren in igriv način predstavila večkrat nagrajena pisateljica Nataša Konc Lorenzutti, po izobrazbi dramska igralka, ki je med drugim izdala knjige Kakšno drevo zraste iz mačka, 2012, Cufkova podeželska pustolovščina, 2012, Enajstnik, 2012, Društvo starejših bratov, 2013, Lica kot češnje, 2015, Kdo je danes glavni, 2015.

15.45-16.15

**MEDGENERACIJSKO POVEZOVANJE S KNJIGO V ROKI**

**Nastopajo: Mojca Logar v pogovoru z medgeneracijsko bralno skupino Mestne knjižnice Kranj (mentorstvo in vodja projekta v MKK: Damjana Mustar) in Biotehniškega centra Naklo.**

**Primerno za mentorje in učence 3. triletja, SŠ ter odraslo publiko.**Društvo Bralna značka Slovenije – ZPMS je v sodelovanju z Javno agencijo za knjigo Republike Slovenije osnovalo projekt »Medgeneracijsko branje«, katerega namen je povezati skupine mladih bralcev, odrasle in odrasle starejše bralce.

V Mestni knjižnici Kranj smo z veseljem pristopili. Nekajkrat letno se bralne skupine za starejše povežemo z bralnimi skupinami za mlade, ki jih pripravljajo in vodijo usposobljeni prostovoljci in strokovni delavci knjižnice. Za tokratno srečanje smo izbrali knjigo, ki jo bodo radi prebirali starejši in mlajši bralci.

Se spomnite jedrske nesreče v Černobilu? Koliko ste bili tedaj stari? Ste tisto leto nabirali gobe ali ste otrokom prepovedali igranje v pesku? Izkušnje Svetlane Aleksijevič v knjigi Černobilska molitev in vaše izkušnje bomo prepletali mladi, m starejši in morda še malo boj starejši bralci. Pridružite se nam.

**DOGODKI NA RAZSTAVNEM PROSTORU**

12.45-13.15

VODNIKOVA DOMAČIJA ŠIŠKA - HIŠA BRANJA, PISANJA IN PRIPOVEDOVANJA

PREDSTAVITEV PROGRAMOV ZA OTROKE IN MLADINO

Primerno predvsem za učence 3. triletja OŠ in SŠ ter odrasle poslušalce.

Izvaja: Zavod Divja misel

Zavod Divja misel, poznan po vsebinski zasnovi in več kot desetletni izvedbi projekta Knjižnica pod krošnjami, je z majem 2015 v vodenje prevzel Vodnikovo domačijo v Šiški.

Domačija razvija in ponuja programe, ki različne starostne skupine nagovarjajo k branju, pisanju in pripovedovanju ter literaturo povezujejo z drugimi področji. Za skupine otrok pripravljajo pripovedovalske dogodke, pogovore z avtorji, lutkovne predstave po knjižnih predlogah, branja ob projekciji animiranih ilustracij, pripovedovanja starejših občanov o življenju v Ljubljani nekoč, vodene obiske galerije (razstave s področja ilustracije, stripa, tipografije,..), koncerte, kjer je v ospredju dobra poezija ter obisk Vodnikove spominske sobe, po kateri ob izbranih tematikah otroke vodijo izkušeni pripovedovalci.

Ob tem za različne starostne skupine pripravljajo tudi delavnice (pripovedovalska, pišem dnevnik, petje uspavank, slam pozija).

**DOGODKI V ORGANIZACIJI ZDRUŽENJA SPLOŠNIH KNJIŽNIC:**

10.00-11.00

**Kamišibaj delavnica za otroke – zgodbe med sliko in besedo**

**Primerno za V, OŠ1, 2**

**Izvajajo: Breda Kočevar, Darko Kočevar, Jožica Žunič, Knjižnica Črnomelj**

V Knjižnici Črnomelj se zadnje leto in pol veliko in z navdušenjem ukvarjajo s kamišibajem, z načinom pripovedovanja zgodb ob slikah, ki izvira iz Japonske. V naše kraje ga je prineslo Lutkovno gledališče Zapik iz Ljubljane. Za začetek in za pokušino si boste ogledali nekaj predstav na čisto posebnem odrčku na kolesih. Sledila bo delavnica, v kateri boste po kratki zgodbici ustvarili vsak svoj kamišibaj. Če radi rišete in pripovedujete zgodbe, je kamišibaj delavnica prav primerna za vas!

**12.00 – 12.45**

**Knjižne olimpijske igre**

**Primerno za OŠ**

Izvajajo: knjižničarke iz Knjižnice dr. Franceta Sušnika Ravne na Koroškem

Delavnica je zabavno tekmovanje s knjigami in z znanjem iz knjig. Zbudite sive celice in pretegnite možgane! Igre skozi možgansko-umsko telovadbo poudarjajo vlogo knjige v razvoju sveta. Z ugankami, hitrim branjem, pisanjem in igrami s knjigami bomo pripravili zabavno in resno tekmovanje. Spremljala in ocenjevala vas bo olimpijska komisija.

13.15 – 14.15

**Delavnica stripa na temo Križnikovih pravljic**

**Primerno za OŠ**

**Izvajata: risar stripov Ciril Horjak alias dr. Horowitz in Sabina Zore, Knjižnica Franceta Balantiča Kamnik**

Pravljice lahko oživimo tako, da si jih predstavljamo z vsemi čuti. Z vizualizacijo v obliki stripa bomo z otroki lahko globlje spoznali in doživeli sporočila starih slovenskih pravljic, ki jih je zapisal Motničan Gašper Križnik, ki mu Knjižnica Franceta Balantiča Kamnik vsako leto posveča festival. Po pripovedovanju pravljice jo bomo upodobili v stripu. Delavnica bo namenjena sodelovanju na nagradnem likovnemu natečaju, ki je del festivala.

15.00 – 15.45

**Pravljični kovčki**

**Primerno za V in OŠ1**

**Izvaja: Andrej Jelen, Knjižnica A. T. Linharta Radovljica**

Kako lahko otrokom še drugače približamo knjige in njihov domišljijski svet? Odgovor je s pravljičnimi kovčki! Vanje smo zložili komplet ročnih lutk, pravljic in namigov, kako pobegniti v pravljični svet. Z lutkami in pravljicami bomo odkrivali ta svet.